Tasekla taqbaylit tekka-d deg ubrid n timawit tezger ɣer tira. Tasekla taqbaylit tamensayt uqbel ad d-yekcem umharsan arumi tedder s wawal; tella seg yimi ɣer umeẓẓuɣ, tesseḥbaber fell-as ccfawat. Maca anekcum n umharsan arumi yefka-as tagnit akken ad tettwaru, xas ulamma iswi-nsen d anadi γef tmusni n tutlayt n ugdud ara setɛemren, d tamusni n uxemmem n yimezdaγ-ines, d tuddsa n tmetti, d wansayen-is, …Ihi, iswi-nsen ur yelli ara d aḥraz n tsekla taqbaylit seg tatut, maca, xas akken, nezmer ad d-nini tettwaḥrez. Ayen akk ixedmen yiɛsekriyen, yimrabḍen irumiyen d yisdawanen ibeṛṛaniyen, yettuneḥsab d abrid agejdan, yesɛan azal d ameqran i tuγ tsekla timawit taqbaylit. Xas akken uγalen nnulfan-d yizzayriyen yuγ lḥir γef tutlayt-nsen d tsekla-nsen, maca tajmilt ad tuγal qbel i yibeṛṛaniyen.